สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,572.04 จุด ปรับเพิ่มขึ้น 7.62 จุด พ่วงด้วยมูลค่าการซื้อขายรวม 4.4 หมื่นล้านบาท
23 ก.พ. 2560

*ตลาดหุ้นไทยล่าสุดปิดการซื้อขายที่ระดับ  1,572.04 จุด ปรับเพิ่มขึ้น 7.62 จุด พ่วงด้วยมูลค่าการซื้อขายรวม 4.4  หมื่นล้านบาท * ขาเข้าซื้อสุทธิพี่ต่างชาติตะลุยเข้าเก็บไป 899 ล้านบาท ตามด้วยสถาบัน 332 ล้านบาท ส่วนขาเทขายสุทธิพี่รายย่อยสาดออก  1,006 ล้านบาท ขณะที่บัญชีบริษัทหลักทรัพย์ขายไป 225 ล้านบาท
* หลังจากช่วงนี้ภาวะตลาดเหวี่ยงกันไปเหวี่ยงกันมา นิวส์เวฟจึงมองว่า ดูแล้วคงไม่ใช่เวลาที่ของหุ้นใหญ่กันสักเท่าไหร่ * จึงเลือกให้ความสนใจกับกลุ่มหุ้นไซส์เล็ก-กลางที่ปิดงบปี 59 ออกมาดีและมีแนวโน้มเติบโตต่อเนื่องในปี 60
* เริ่มกันด้วยตัวแรก จิ้มเลือกไปที่หุ้น ATP30 ชอบในความเป็นหุ้นไซส์มินิ แต่มีปัจจัยบวกหนุนเกินตัว * ปิดงบปี 59 หุ้น APT30 ฟันกำไรสุทธิไปรวมทั้งสิ้น 21 ล้านบาท โตขึ้นถึง 85% จากงวดปี 58 ด้วยแรงหนุนกลุ่มลูกค้าไหลเข้าใช้บริการท่วมท้น * เทรนด์ปี 60 ยังมีโอกาสเติบโตแบบต่อเนื่อง เพราะด้วยผลบวกจากแผนขยายจำนวนรถให้บริการ ทำให้บริษัทมีศักยภาพสร้างรายได้สูงต่อเนื่อง * แถมล่าสุด ประกาศจ่ายหุ้นปันผลออกมาในอัตรา 8 หุ้นเดิมต่อ 1 หุ้นปันผล * พ่วงด้วยแจกวอร์แรนต์อัตรา 4 หุ้นเดิมต่อ 1 วอร์แรนต์ เรียกได้ว่า เข้าเก็บรอรับการเติบโตในอนาคต แล้วยังได้รับหุ้นปันผลควบวอร์แรนต์อีก ช่างคุ้มจริงๆ
* ต่อกันด้วย ERW หนึ่งในผู้ประกอบการธุรกิจโรงแรมระดับของไทยแนวหน้า แต่มีราคาหุ้นเบาๆ ไม่ได้แรงเกินเอื้อม * ปิดงบปี 59 ฟันกำไรสุทธิไปรวม 367 ล้านบาท โตแรงไปถึงระดับ 88% * ใครมองผ่านๆ อาจนึกว่า ERW โตแรงขนาดนี้เพราะรายการพิเศษหรือเปล่า แต่แท้จริงแล้วไม่ใช่ * โดยเป็นการเติบโตตัวจากศักยภาพธุรกิจบริษัทล้วนๆ สะท้อนได้จากกำไรดำเนินงานที่พุ่งทะลัก 871 ล้านบาท โตจากปีก่อน 22% * ที่สำคัญธุรกิจโรงแรมตั้งระดับบน-ล่างมีอัตราเข้าพักหนาแน่นตั้งแต่กลุ่ม 5 ดาว ระดับกลาง และกลุ่มชั้นประหยัด ล้วนยืนเหนือ 80 % ทั้งหมด * เทรนด์อุตสาหกรรมท่องเที่ยวของไทยปีนี้ยังคงสดใสไม่เปลี่ยน ย่อมเป็นผลดีต่อการเติบโตของ ERW แน่นอน * ล่าสุดหุ้นยังซื้อขายในราคาไม่แพง และต่ำกว่าเป้าหมาย 6 บาท อยู่มากโข ใครชอบหุ้นพื้นฐานมั่นคงน่าหยิบไปลองพิจารณากันดูนะ
* หุ้น BEAUTY ยังคงเป็นอีกหุ้นเด่นที่ยังเลือกแนะนำไม่เปลี่ยน ยิ่งใกล้ช่วงประกาศงบเท่าไหร่ หุ้นยิ่งราคาร้อนแรง * เห็นว่าทางบริษัทน่าจะมีการประกาศงบออกมาเป็นทางการในช่วงวันที่ 27 ก.พ. นี้ * ดังนั้นคงต้องไปลุ้นกันดูอีกทีว่า ที่โบรกฯ คาดงบปี 59 จะมีกำไรสุทธิแรง 650 ล้านบาท โตขึ้นร่วม 50-60% ทำได้จริงหรือไม่ * ส่วนในช่วงราคาหุ้นต่ำกว่าระดับ 11 บาท นับเป็นจุดหาจังหวะเข้าเก็บได้เช่นกัน
* หุ้น CKP กลายเป็นหุ้นที่น่าผิดหวังเป็นอย่างมาก หลังจากทำกำไรปี 59 ออกมาต่ำเตี้ยเพียง 55 ล้านบาทเท่านั้น * เนื่องจากบริษัทไฟฟ้าน้างึม 2 ตัดจ่ายต้นทุนโครงการระหว่างก่อสร้างโครงการน้ำบากรวม 377 ล้านบาท และเป็นค่าใช้จ่ายบันทึกทั้งจำนวนเข้ามาในไตรมาส 4/59 * จึงผลักดันให้ต้นทุนค่าใช้จ่ายบริหารเพิ่มขึ้นกระฉูด เลยกดดันกำไรงวด 9 เดือนที่สะสมมาหายหมดเกลี้ยง * แถมระยะสั้นยังไม่เห็นปัจจัยบวกช่วยหนุนอะไร แนะนำให้เปลี่ยนไปลงทุนหุ้นตัวอื่นก่อนดีกว่า * หรือถ้ามีปัจจัยบวกดีกว่านี้ชัดเจนค่อยกลับมาว่ากันอีกรอบ
* ปิดท้ายกันด้วยหุ้นไอพีโอน้องใหม่รายล่าสุด เมกาเคม หรือ MGT มีกำหนดเข้าเทรดใน mai วันนี้เป็นครั้งแรก * ระดับยืนเหนือจองทำได้สบายไม่มีปัญหาอยู่แล้ว ที่เหลือคงต้องไปลุ้นดูกันว่า จะทำราคาวิ่งแรงได้เหมือนหุ้นไอพีโอรายที่ผ่านมาได้หรือไม่ * ส่วนในแง่พื้นฐานธุรกิจนับว่า มีโอกาสสร้างกำไรเติบโตได้ดีไม่เบา ใครที่พลาดโอกาสช่วงเปิดจองไอพีโอไปไม่ต้องเสียใจ เพราะสามารถเข้าเก็บในกระดานกันได้แล้ว * 